สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 27 ส.ค.58
27 ส.ค. 2558

– เงินเยนอยู่ที่ระดับ 120.32/33 เยน/ดอลลาร์ จากตอนเช้าที่อยู่ที่ระดับ 120.17/19 เยน/ดอลลาร์
– ส่วนเงินยูโรอยู่ที่ระดับ 1.1280/1284 ดอลลาร์/ยูโร จากตอนเช้าที่อยู่ที่ระดับ 1.1326/1328 ดอลลาร์/ยูโร
– ดัชนี SET ปิดวันนี้ที่ระดับ 1,358.03 จุด เพิ่มขึ้น 37.95 จุด หรือ 2.87% มูลค่าการซื้อขาย 52,391.81 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,774.37 ล้านบาท (SET+MAI)
 
– กระทรวงพาณิชย์ แถลงภาวะการค้าระหว่างประเทศในเดือน ก.ค.58 ว่า การส่งออกมีมูลค่า 18,223 ล้านเหรียญสหรัฐ ติดลบ 3.56%, การนำเข้ามีมูลค่า 17,452 ล้านเหรียญสหรัฐ ติดลบ 12.73% ส่งผลให้เกินดุลการค้า 770 ล้านเหรียญสหรัฐฯ
ส่วนในช่วง 7 เดือนแรกของปี 58 การส่งออกมีมูลค่า 125,078 ล้านเหรียญสหรัฐ ติดลบ 4.66%, การนำเข้ามีมูลค่า 120,835 ล้านเหรียญสหรัฐ ติดลบ 8.64% ส่งผลให้เกินดุลการค้า 4,243 ล้านเหรียญสหรัฐฯ
– ศูนย์วิจัยกสิกรไทย ประเมินว่า การส่งออกของไทยในปี 2558 อาจติดลบลงไปถึง 4% มากกว่าเดิมที่คาดว่าจะติดลบ 1.7% เนื่องจากสัญญาณการฟื้นตัวของเศรษฐกิจโลก (โดยเฉพาะจีน ญี่ปุ่น และประเทศเพื่อนบ้านอาเซียน) ที่เปราะบาง น่าจะทำให้ช่วงเวลาการฟื้นตัวของภาคส่งออกไทยต้องเลื่อนเวลาออกไปเป็นช่วงไตรมาสสุดท้ายของปี ขณะที่ราคาสินค้าส่งออกที่ถูกกำหนดจากภาวะราคาน้ำมันและโภคภัณฑ์ในตลาดโลก ก็อาจจะทรงตัวอยู่ในระดับที่ต่ำเป็นนานกว่าที่คาดด้วยเช่นกัน
– นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ลงนามในบันทึกความเข้าใจว่าด้วยการจัดตั้งกลไกการส่งเสริมการใช้เงินสกุลท้องถิ่นในการชำระธุรกรรมการค้าการลงทุนระหว่างประเทศ กับ Dr. Zeti Akhtar Aziz ผู้ว่าการ ธนาคารกลางมาเลเซีย (Bank Negara Malaysia) เพื่อส่งเสริมการค้าและการลงทุนระหว่างมาเลเซียและไทย
โดยสนับสนุนการใช้เงินสกุลริงกิตและเงินบาทเป็นสื่อกลางในการชำระธุรกรรมการค้าและการลงทุนโดยตรงระหว่างประเทศ ซึ่งจะช่วยลดความเสี่ยงจากความผันผวนของอัตราแลกเปลี่ยนจากการใช้เงินสกุลที่สามในการชำระธุรกรรมระหว่างประเทศ รวมทั้งจะช่วยลดต้นทุนในการทำธุรกรรมของภาคธุรกิจด้วย
– นายสมคิด จาตุศรีพิทักษ์ รองนายกรัฐมนตรีฝ่ายเศรษฐกิจ ปาฐกถาเรียกความเชื่อมั่นภาคเศรษฐกิจ เตรียมทยอยออกมาตรการต่อเนื่องหลังเดินงานด่วนอุ้มผู้มีรายได้น้อย-เกษตรกร-SMEs ฟื้น”โอท็อป”กระตุ้นเศรษฐกิจระดับท้องถิ่น เร่งโครงสร้างพื้นฐานระบบรางหวังกระจายความเจริญทุกหย่อมหญ้า ระดมมาตรการจูงใจดึงต่างชาติขนาดใหญ๋เข้าลงทุนผลักดันตั้งคลัสเตอร์ขนาดใหญ่หลากหลายอุตสาหกรรม ร่วมมือสถาบันการศึกษาสร้าง”นักรบเศรษฐกิจ”ออกลุยตลาดโลก พร้อมระดมสมองฝ่ายเศรษฐกิจวางแนวทางการปฏิรูปการเงินการคลัง
– นายสุพันธ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) กล่าวว่า หลังรับฟังนายสมคิด จาตุศรีพิทักษ์ รองนายกรัฐมนตรี ชี้แจงถึงนโยบายเศรษฐกิจและทิศทางของประเทศไทยแล้ว ทำให้เกิดความมั่นใจว่ารัฐบาลจะสามารถช่วยขับเคลื่อนเศรษฐกิจให้เดินหน้าต่อไปได้ แม้ยอดส่งออกในช่วง 7 เดือนแรกของปีนี้ยังติดลบอย่างต่อเนื่อง
เพราะนโยบายของรัฐบาลที่มุ่งการกระจายรายได้ลงไปยังกลุ่มผู้มีรายได้น้อยเพื่อเพิ่มอำนาจการซื้อจะช่วยทดแทนยอดส่งออกที่หายไปได้ และคาดว่าดัชนีความเชื่อมั่นของภาคเอกชนจะเริ่มกลับมาฟื้นตัวในอีก 2 เดือนข้างหน้า
– นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เตรียมแถลงแนวทางผ่อนคลายหลักเกณฑ์การลงทุนในหลักทรัพย์ต่างประเทศในวันพรุ่งนี้
– ที่ประชุมสภาสภานิติบัญญัติแห่งชาติ (สนช.) ลงมติเอกฉันท์ 184 เสียง งดออกเสียง 4 เสียง เห็นชอบวาระ 3 ร่างพ.ร.บ.งบประมาณรายจ่ายประจำปีงบประมาณ 2559 วงเงิน 2.72 ล้านล้านบาท เพื่อเตรียมประกาศใช้เป็นกฎหมายต่อไป
– ธนาคารกลางจีนได้อัดฉีดเงินเข้าสู่ระบบต่อเนื่องในวันนี้ จากแถลงการณ์ที่ได้มีการเผยแพร่ผ่านทางเว็บไซต์ของธนาคารกลางจีนระบุว่า ธนาคารกลางจีนอัดฉีดเม็ดเงิน 1.50 แสนล้านหยวน หรือ 2.34 หมื่นล้านดอลลาร์ ผ่านทางข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน
–  นายดาร์มิน นาซูชัน รัฐมนตรีด้านเศรษฐกิจของอินโดนีเซีย กล่าวว่า รัฐบาลอินโดนีเซียจะเปิดเผยมาตรการด้านนโยบายที่จะมีผลบังคับใช้ในสัปดาห์หน้า ซึ่งมีเป้าหมายในการดึงดูดสกุลเงินต่างประเทศเพื่อให้ช่วยหนุนสกุลเงินรูเปียห์ของอินโดนีเซียที่กำลังอ่อนค่า นโยบายดังกล่าวประกอบด้วยการยกเว้นภาษีสำหรับนักลงทุนและการผ่อนคลายกฎระเบียบ
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวลดลง 110 ดอลลาร์ฮ่องกง ปิดที่ระดับ 10,420 ดอลลาร์ฮ่องกง/ตำลึง เทียบเท่ากับ 1,128.61 ดอลลาร์สหรัฐ/ทรอยออนซ์ ลดลง 11.91 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
 
ที่มา: สำนักข่าวอินโฟเควสท์